Da DM i badminton løb af stablen i Randers i weekenden, var det uden verdens bedste mixeddoublespiller. Men nu er Thomas Laybourn tilbage efter sin skade  og klar til kamp, når VEB torsdag møder Lillerød. - Laybourn er klar til at teste sit knæ i en kamp, og i modsætning til DM skal han kun spille én kamp, og derfor spiller han torsdag aften i Skagen. Det bliver spændende, og jeg glæder mig til at se Thomas spille igen, siger VEB's sportschef, Peter R. Jensen til klubbens hjemmeside. Med Thomas Laybourn tilbage stiller VEB i stærkeste opstilling, da også Anna Rice er hentet hjem fra Canada. - Vi har revanche til gode mod Lillerød. Vi tabte 4-2 på udebane i grundspillet. Både Anna Rice og Eric Pang tabte deres kampe, så jeg ved, at de er meget sultne, udtaler Peter R. Jensen. Når VEB tager hul på kvartfinalespillet mod Lillerød, bliver kampene for første gang i mange år spillet i Skagen.

Referat:
Efter en lang skade er Thomas Laybourn atter klar til kamp for Vendsyssel Elite Badminton.